b'\n_START_ARTICLE_\nZona avan\xc3\xa7ada d\'aturada\n_START_PARAGRAPH_\nUna zona avan\xc3\xa7ada d\'aturada \xc3\xa9s un senyal de tr\xc3\xa0nsit horitzontal, \xc3\xa9s a dir, pintada al terra de la via de circulaci\xc3\xb3, que permet que determinats tipus de vehicles s\'aturin en una posici\xc3\xb3 m\xc3\xa9s avan\xc3\xa7ada per poder arrencar abans, per exemple, quan un sem\xc3\xa0for es posa verd._NEWLINE_Aquestes zones solen associar-se amb vehicles que tenen alguna mena de prioritat especial (com els autobusos de transport p\xc3\xbablic)_NEWLINE_o que necessiten m\xc3\xa9s protecci\xc3\xb3 (com les bicicletes)._NEWLINE_La zona avan\xc3\xa7ada per a bicicletes est\xc3\xa0 implantada amb diferents densitats als Pa\xc3\xafsos Baixos, B\xc3\xa8lgica i Dinamarca, i en alguns llocs de Gran Bretanya, com Londres, dels Estats Units, com Nova York o Portland (Oregon), i del Canad\xc3\xa0, com Toronto._NEWLINE_La zona avan\xc3\xa7ada per a bicicletes sol anar associada a alguna mena de carril de circulaci\xc3\xb3 reservat per a bicicletes. Les bicicletes poden passar la primera l\xc3\xadnia d\'aturada, on s\'aturen la resta de vehicles, i avan\xc3\xa7ar fins a una posici\xc3\xb3 on s\xc3\xb3n m\xc3\xa9s visibles. Des d\'aquesta posici\xc3\xb3 avan\xc3\xa7ada les bicicletes podran arrencar abans i sense perill de ser envestits pels vehicles que girin cap al seu costat (t\xc3\xadpicament la dreta), o poden assolir sense perill el carril m\xc3\xa9s lluny\xc3\xa0 per poder girar cap a l\'altre costat (t\xc3\xadpicament l\'esquerra) mentre els altres vehicles estan aturats m\xc3\xa9s enrere._NEWLINE_L\'Ajuntament de Barcelona ha fet les denominades "zones avan\xc3\xa7ades per a motos" en sem\xc3\xa0fors d\'alguns carrers amb molt de tr\xc3\xa0nsit, exclusivament per a motocicletes, perqu\xc3\xa8 les motos s\'aturin en una posici\xc3\xb3 m\xc3\xa9s avan\xc3\xa7ada a la resta de vehicles. Segons l\'Ajuntament de Barcelona, que \xc3\xa9s una de les ciutats amb m\xc3\xa9s motos per habitant de tot Europa, aix\xc3\xad s\'eviten avan\xc3\xa7aments perillosos quan el sem\xc3\xa0for es posa verd, es facilita que els cotxes vegin millor les motos i que els motoristes vegin els vianants.'